(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΝΗ΄

Πέμπτη 18 Ιανουαρίου 2018

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Ανακοίνωση του δελτίου επικαίρων ερωτήσεων της Παρασκευής 19 Ιανουαρίου 2018, σελ.   
2. Συζήτηση επικαίρων ερωτήσεων:  
 α) Προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης:, σελ.   
 i. με θέμα: «Να απεγκλωβιστούν χιλιάδες υπό συνταξιοδότηση συμπολίτες μας, ασφαλισμένοι του ΟΑΕΕ και του ΟΓΑ, οι οποίοι σήμερα είναι χωρίς εισόδημα και χωρίς σύνταξη», σελ.   
 ii. με θέμα: «Απόλυση εργαζόμενης, μέλους του ΔΣ του “Συνδικάτου Γάλακτος - Τροφίμων και Ποτών Ν. Ηρακλείου“ από την εταιρεία «Σαβοϊδάκης Α.Ε.”», σελ.   
 iii. με θέμα: «Να σταματήσει η τρομοκρατία και οι διώξεις των εργαζομένων στα σούπερ μάρκετ «ΚΑΡΥΠΙΔΗΣ», να διασφαλιστεί το δικαίωμά τους στη δουλειά και να καταβληθούν τα δεδουλευμένα τους», σελ.

ΠΡΟΕΔΡΕΥΩΝ

ΛΥΚΟΥΔΗΣ Σ. , σελ.

ΟΜΙΛΗΤΕΣ

Α. Επί διαδικαστικού θέματος:  
ΛΥΚΟΥΔΗΣ Σ. , σελ.  
  
Β. Επί των επικαίρων ερωτήσεων:  
ΑΧΤΣΙΟΓΛΟΥ Ε. , σελ.  
ΚΑΤΣΩΤΗΣ Χ. , σελ.  
ΚΕΓΚΕΡΟΓΛΟΥ Β. , σελ.  
ΠΕΤΡΟΠΟΥΛΟΣ Α. , σελ.  
ΣΥΝΤΥΧΑΚΗΣ Ε. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΝΗ΄

Πέμπτη 18 Ιανουαρίου 2018

Αθήνα, σήμερα στις 18 Ιανουαρίου 2018, ημέρα Πέμπτη και ώρα 9.30΄, συνήλθε στην Αίθουσα της Γερουσίας η Βουλή σε ολομέλεια για να συνεδριάσει υπό την προεδρία του Ζ΄ Αντιπροέδρου αυτής κ. **ΣΠΥΡΙΔΩΝΟΣ ΛΥΚΟΥΔΗ**.

**ΠΡΟΕΔΡΕΥΩΝ (Σπυρίδων Λυκούδης):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 17-1-2018 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΝΖ΄ συνεδριάσεώς του, της Τετάρτης 17 Ιανουαρίου 2018, σε ό,τι αφορά την ψήφιση στο σύνολο του σχεδίου νόμου του Υπουργείου Περιβάλλοντος και Ενέργειας: «Ενεργειακές Κοινότητες και άλλες διατάξεις»)

Έχω την τιμή να ανακοινώσω στο Σώμα το δελτίο επίκαιρων ερωτήσεων της Παρασκευής 19 Ιανουαρίου 2018.

Α΄

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 845/16-1-2018 επίκαιρη ερώτηση του Βουλευτή Φθιώτιδας του Συνασπισμού Ριζοσπαστικής Αριστεράς κ. Ιωάννη Σαρακιώτηπρος τον Υπουργό Ψηφιακής Πολιτικής, Τηλεπικοινωνιών και Ενημέρωσης, με θέμα: «Ανεπαρκής κάλυψη τηλεοπτικού σήματος και διαδικτυακών υπηρεσιών στον Νομό Φθιώτιδας».

2. Η με αριθμό 852/16-1-2018 επίκαιρη ερώτηση του Βουλευτή Αττικής της Νέας Δημοκρατίας κ. Γεωργίου Βλάχουπρος τον ΥπουργόΝαυτιλίας και Νησιωτικής Πολιτικής, με θέμα: «Απόδοση παραλιακού μετώπου Ελευσίνας στους πολίτες της πόλης».

3. Η με αριθμό 824/15-1-2018 επίκαιρη ερώτηση του Βουλευτή Αχαΐας της Δημοκρατικής Συμπαράταξης ΠΑΣΟΚ – ΔΗΜΑΡ κ. Θεόδωρου Παπαθεοδώρου προς τον Υπουργό Μεταναστευτικής Πολιτικής,σχετικά με τη «μετεγκατάσταση των αντικανονικών μεταναστών σε δομές φιλοξενίας και την άμεση εκκένωση των δύο άτυπων καταυλισμών».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 848/16-1-2018 επίκαιρη ερώτηση του Βουλευτή Β΄ Αθηνών της Νέας Δημοκρατίας κ. Μιλτιάδη Βαρβιτσιώτηπρος τον Υπουργό Μεταναστευτικής Πολιτικής,με θέμα: «Ατελέσφορη η αποσυμφόρηση των νησιών του ανατολικού Αιγαίου».

2. Η με αριθμό 801/11-1-2018 επίκαιρη ερώτηση του Βουλευτή Σερρών της Δημοκρατικής Συμπαράταξης ΠΑΣΟΚ – ΔΗΜΑΡ κ. Μιχαήλ Τζελέπηπρος τον Υπουργό Οικονομίας και Ανάπτυξης,με θέμα: «Αποπληρωμή τευτλοπαραγωγών - Σχέδιο ανασυγκρότησης της Ελληνικής Βιομηχανίας Ζάχαρης (ΕΒΖ)».

Β΄

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 752/8-1-2018 επίκαιρη ερώτηση του Βουλευτή Α΄ Πειραιώς της Νέας Δημοκρατίας κ. Κωνσταντίνου Κατσαφάδουπρος τον Υπουργό Περιβάλλοντος και Ενέργειας, με θέμα: «Ποιους στόχους έχει πιάσει η χώρα μας στη μάχη για την κλιματική αλλαγή;».

2. Η με αριθμό 758/8-1-2018 επίκαιρη ερώτηση του Βουλευτή Αρκαδίας της Δημοκρατικής Συμπαράταξης ΠΑΣΟΚ – ΔΗΜΑΡ κ.Οδυσσέα Κωνσταντινόπουλουπρος τον Υπουργό Οικονομίας και Ανάπτυξης, με θέμα: «Ένταξη έργων αποχετευτικών δικτύων και επεξεργασίας λυμάτων Κοντοβάζαινας, Λεβιδίου και Καλλιανίου Αρκαδίας».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 742/4-1-2018 επίκαιρη ερώτηση του Βουλευτή Αρκαδίας της Δημοκρατικής Συμπαράταξης ΠΑΣΟΚ – ΔΗΜΑΡ κ.Οδυσσέα Κωνσταντινόπουλουπρος τον Υπουργό Περιβάλλοντος και Ενέργειας, με θέμα: «Χρηματοδότηση από τη "ΔΕΗ Α.Ε." του έργου βελτίωσης του δρόμου Πουρναριά - Γεφύρι Κυράς - Μυγδαλιά, ύψους 500.00 ευρώ».

2. Η με αριθμό 738/3-1-2018 επίκαιρη ερώτηση του Ανεξάρτητου Βουλευτή Β΄ Αθηνών κ. Ευσταθίου (Στάθη) Παναγούλη προς τον Υπουργό Μεταναστευτικής Πολιτικής,με θέμα: «Επαίσχυντη και επικίνδυνη η απόφαση της "αριστερής" Κυβέρνησης για την ακύρωση ασύλου στον αξιωματικό της αεροπορίας Ουζκαϊνακτσί Σουλεϊμάν».

Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Αρχίζουμε με την τρίτη με αριθμό 823/15-1-2018 επίκαιρη ερώτηση πρώτου κύκλου του Βουλευτή Ηρακλείου της Δημοκρατικής Συμπαράταξης ΠΑΣΟΚ – ΔΗΜΑΡ κ. Βασιλείου Κεγκέρογλου προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, με θέμα: «Να απεγκλωβιστούν χιλιάδες υπό συνταξιοδότηση συμπολίτες μας, ασφαλισμένοι του ΟΑΕΕ και του ΟΓΑ, οι οποίοι σήμερα είναι χωρίς εισόδημα και χωρίς σύνταξη».

Θα απαντήσει ο Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης κ. Αναστάσιος Πετρόπουλος.

Κύριε Κεγκέρογλου, έχετε τον λόγο για την πρωτολογία σας.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Σας ευχαριστώ, κύριε Πρόεδρε.

Ο στόχος της επίκαιρης ερώτησής μου και προηγούμενων κοινοβουλευτικών παρεμβάσεων είναι να απεγκλωβιστούν χιλιάδες ασφαλισμένοι, αγρότες, επαγγελματίες, μικροεπιχειρηματίες που έχουν ολοκληρώσει τον ασφαλιστικό βίο, δηλαδή βρίσκονται πριν από τη συνταξιοδότηση, αλλά δεν μπορούν να συνταξιοδοτηθούν λόγω του ότι οι οφειλές τους είναι πάνω από το όριο το οποίο ισχύει και δεν μπορούν να ρυθμιστούν παρά μόνο με εφάπαξ καταβολή αυτού του επιπλέον ποσού.

Συγκεκριμένα, υπάρχουν αγρότες που έχουν συσσωρευμένες οφειλές, ιδιαίτερα μετά την επιβάρυνση των δύο τελευταίων ετών, πάνω από 4.000 ευρώ, οι οποίοι δεν μπορούν να συνταξιοδοτηθούν, γιατί δεν μπορούν να καταβάλουν αυτό το ποσό εφάπαξ, και δεν εγκρίνεται η σύνταξη, προκειμένου να τους παρακρατείται το ανάλογο ποσόν. Το ίδιο ισχύει και για επαγγελματίες για ποσά πάνω από 20.000 ευρώ και γι’ αυτό ζητούμε λύση.

Ο κύριος Υπουργός, ενώ μας δηλώνει ότι έχει διάθεση να λύσει το θέμα και να δώσει διέξοδο, μας παραπέμπει από νομοσχέδιο σε νομοσχέδιο. Και βεβαίως, κατήργησε τη διάταξη που είχε ψηφίσει σχεδόν όλη η Βουλή, η οποία έδινε το δικαίωμα για οφειλές μέχρι 50.000 ευρώ να μπορεί να συνταξιοδοτηθεί ο επαγγελματίας. Κατήργησε αυτή τη διάταξη, όχι ο ίδιος προσωπικά, η Κυβέρνησή του.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κύριε συνάδελφε.

Ο Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης κ. Αναστάσιος Πετρόπουλος έχει τον λόγο.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ευχαριστώ, κύριε Πρόεδρε.

Ίσως ο λόγος είναι ότι με αγαπάτε πολύ, κύριε Κεγκέρογλου, και θέλετε να με βλέπετε συχνά, γιατί η απάντηση είναι πολύ κατανοητή σε όλους και έχω εξηγήσει, νομίζω, με πειστικό τρόπο ότι το ύψος των οφειλών που έχουν διαμορφώσει οι ελεύθεροι επαγγελματίες, αν τυχόν πάμε στις πενήντα χιλιάδες που λέτε, που είναι μια ρύθμιση που ίσχυσε μέχρι τον Σεπτέμβριο του 2015 και ήταν προσδιορισμένη εξαρχής η διάρκεια ισχύος αυτής της ρύθμισης ότι θα είναι μόνο για τέσσερις μήνες, διότι σκοπός της ρύθμισης ήταν να διευκολύνει όλον αυτόν τον κόσμο που πραγματικά είχε ρημαχτεί και είχε καταστραφεί τα προηγούμενα χρόνια της κρίσης που δημιουργήθηκαν όλοι αυτοί οι οφειλέτες, θα έπρεπε σε αυτή την περίοδο να υποβάλουν αίτηση εκείνοι που πραγματικά μπορούσαν να ρυθμιστούν και το έκαναν και αυτές οι ρυθμίσεις τηρήθηκαν. Αν τις επεκτείνουμε αορίστως και για πάντα, πρέπει να υπολογίσετε τα εξής: Ότι οι εισφορές, έτσι όπως έχουν διαμορφωθεί πλέον στο κατώτατο επίπεδο, δηλαδή στα 158 ευρώ των ελεύθερων επαγγελματιών, αν πάμε στις 50.000, δεν χρειάζεται να πληρώνουν εισφορές. Στα δεκαπέντε χρόνια παίρνουν σύνταξη με αποδοχές που αντιστοιχούν στη δεκαπενταετία και θα καλύπτουν επομένως χωρίς εισφορές τον ασφαλιστικό χρόνο που χρειάζεται. Αν το πάμε στους αγρότες στις 20.000 που λέτε, τη στιγμή που η εισφορά είναι ήδη 87 ευρώ τον μήνα για τους αγρότες, πάει να πει ότι για δέκα χρόνια και οκτώ μήνες ένας αγρότης δεν χρειάζεται να καταβάλλει εισφορές. Μπορεί να πάρει στα δεκαπέντε χρόνια ασφάλιση-σύνταξη και να κρατηθούν οι εισφορές του από τη σύνταξη που θα παίρνει.

Αντιλαμβάνεστε ότι αυτό είναι ολέθριο για την κοινωνική ασφάλιση. Χάνει τον χαρακτήρα της καθολικότητας και της υποχρεωτικότητας. Θα εξηγήσω, όμως, ότι αυτό που υποσχόμεθα είναι ότι θα βρούμε τρόπους και λύσεις για έναν κόσμο που πραγματικά πρέπει να διευκολυνθεί. Ήδη το κάνουμε στην πλατφόρμα που μπαίνει από τον Φλεβάρη σε εφαρμογή. Θα μπορούν οι εκατόν τριάντα χιλιάδες περίπου αγρότες που έχουν χρέη 4.000 ευρώ και κάτω, να μπουν σ’ αυτή τη ρύθμιση. Διευκολύνονται. Να εξοφλήσουν, δηλαδή, μέσα σε δέκα χρόνια οφειλές. Να διευκολυνθούν και να καταβάλουν τις εισφορές τους. Σε τρία χρόνια είναι μέχρι 3.000 ευρώ η οφειλή. Σε τρία χρόνια, λοιπόν, μπορούν να καλύψουν τέτοιες υποχρεώσεις και να πάρουν τη σύνταξή τους. Νομίζω ότι είναι δυνατόν να το κάνουν αυτό. Έχουμε κοντά στις διακόσιες ογδόντα τέσσερις χιλιάδες ελεύθερους επαγγελματίες που έχουν οφειλές μέχρι 20.000 ευρώ. Δίνεται η δυνατότητα να ρυθμίσουν οφειλές.

Θεωρώ ότι αυτή η κίνηση θα δώσει μια άλλη εικόνα στο πεδίο των οφειλετών. Θα διευκολύνουμε τους οφειλέτες. Θα λιγοστέψουν και θα δώσουμε μια ανάσα σ’ αυτόν τον κόσμο.

Ευχαριστώ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κύριε Υπουργέ.

Ο κ. Κεγκέρογλου έχει τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Άλλα αντ’ άλλων, κύριε Πρόεδρε.

Κατ’ αρχάς, όταν είχα υποβάλει ξανά την ερώτηση για το συγκεκριμένο θέμα στις 8-5-2017, ο Υπουργός μάς είχε πει: «Θα δώσουμε λύση». Εν τούτοις, η Κυβέρνηση προχώρησε στη θεσμοθέτηση των διατάξεων του ν.4469 που δημοσιεύθηκε στις 3-5-2017.

«Και θα προχωρήσω στην έκδοση υπουργικής απόφασης που θα ρυθμίζει συγκεκριμένα και με κριτήρια και προϋποθέσεις πολύ πιο ορισμένες για το θέμα των ελεύθερων επαγγελματιών και αγροτών. Και εκεί θα δούμε τις δυνατότητες που θα αξιοποιήσουμε από αυτή τη διάταξη για την καταβολή των οφειλομένων εισφορών.».

Προχθές, την προηγούμενη βδομάδα, είχαμε ξανά ερώτηση για την εφαρμογή του ν.4469: «Γιατί δεν υπήρξαν αυτές οι ορισμένες διατάξεις που μας είχε τάξει τον Μάιο ο Υπουργός;». Τάζει ο Υπουργός: «Θα φέρω διατάξεις».

Ρωτάμε, λοιπόν, την προηγούμενη βδομάδα: «Γιατί δεν συμπεριλαμβάνετε και αυτές τις ορισμένες, τις συγκεκριμένες διατάξεις για τους αγρότες και τους ελεύθερους επαγγελματίες που βρίσκονται στο στάδιο προ της συνταξιοδότησης;» και μας λέει ο Υπουργός: «Μα, αυτά τα θέματα αφορούν άλλες διατάξεις, τις συνταξιοδοτικές». Και τον φέρνουμε, λοιπόν, σήμερα εδώ για τις συνταξιοδοτικές διατάξεις και για τη ρύθμιση των οφειλών.

Και για να πω με άλλα λόγια ό,τι λέει ο Υπουργός, ακούστε: Παίρνω ένα παράδειγμα αγρότη ο οποίος χρωστάει 8.000 ευρώ. Ο Υπουργός του λέει «θα δώσεις και τα 8.000 ευρώ, αλλιώς σύνταξη δεν πρόκειται να πάρεις, πεινάς, δεν πεινάς». Αυτό του λέει ο Υπουργός. Τι λέει ο νόμος; Λέει: «Μπορώ να σου ρυθμίσω μέχρι 4.000 ευρώ, δεν μπορώ παραπάνω». Αυτό το λέει και ο υπάλληλος. Στον υπάλληλο ξεσπά ο αγρότης ο οποίος δεν έχει πλέον δραστηριότητα και θέλει να πάρει τη σύνταξή του. Και του λέτε εσείς «όχι». Όσον αφορά τα 8.000 ευρώ, λοιπόν, παίρνουμε και την περίπτωση που δεν θα δώσει τα 4.000 ευρώ, που δεν θα δώσει τα 2.000 ευρώ, που δεν θα δώσει τα 1.000 ευρώ και ρυθμίσει και τα 8.000 ευρώ, πόση σύνταξη παίρνει; Παίρνει 400 ευρώ, 500 ευρώ; Πόσο του αφήσατε; Του αφήσατε 500 ευρώ.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Τόση έπαιρνε.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Παίρνουμε, λοιπόν, την περίπτωση των 8.000 ευρώ οφειλών με 500 ευρώ σύνταξη. Σε δύο χρόνια και ορισμένους μήνες έχει ξεπληρώσει την οφειλή. Τι μας λέει ο κύριος Υπουργός; Ότι δεν ξέρει αν ζήσει τα δυόμισι χρόνια για να τα πάρει; Τι μας λέει; Αν δεν απατώμαι, 250 ευρώ τον μήνα επί δώδεκα μήνες κάνει 3.000 ευρώ. Τη μία χρονιά 3.000 ευρώ, την άλλη χρονιά 3.000 ευρώ μάς κάνουν 6.000 ευρώ. Και τα 2.000 ευρώ την τρίτη χρονιά. Σε δυόμισι περίπου χρόνια έχει ξεπληρώσει.

Τι μας λέγατε για δεκαετίες, δεκαπενταετίες και κολοκύθια τούμπανα; Εδώ είναι συγκεκριμένα τα νούμερα.

Θα αυξήσετε, λοιπόν, το ποσό των 4.000 ευρώ, έστω σε 8.000 ευρώ -και σας λέω σε 10.000 ευρώ, δεν σας λέω σε 20.000 ευρώ- έστω σε 8.000 ευρώ, για να μπορούν να πάρουν σύνταξη όλοι αυτοί οι οποίοι οφείλουν και θέλουν να τους παρακρατήσετε τη σύνταξή τους, αλλά δεν τους δίνετε τη δυνατότητα; Ούτε να ζήσουν δεν τους δίνετε τη δυνατότητα! Θα αυξήσετε τα 20.000 ευρώ στους αγρότες, έστω σε 25.000 ευρώ, σε 30.000 ευρώ;

Παράλογο ήταν αυτό που είχε ψηφίσει όλη η Βουλή; Και το είχε ψηφίσει και η Κυβέρνησή σας, όλη η Κοινοβουλευτική Ομάδα και μετά το καταργήσατε, γιατί γίνατε –λέτε- πιο συνετοί. Πιο συνετοί γίνατε ή πιο ανάλγητοι;

Ζητάμε απαντήσεις, λοιπόν, σήμερα σε συγκεκριμένα θέματα, αλλιώς την άλλη Πέμπτη θα είμαστε πάλι εδώ.

**ΠΡΟΕΔΡΕΥΩΝ (Σπυρίδων Λυκούδης):** Ορίστε, κύριε Υπουργέ, έχετε τον λόγο.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Το γεγονός ότι είναι μεγάλο το πλήθος του αγροτικού κόσμου είναι αυτό που σας κάνει να έρχεστε να ρωτάτε σαν να νοιάζεστε περισσότερο εσείς για αυτούς. Ψηφοθηρικές είναι οι υποθέσεις, όχι γιατί δεν καταλαβαίνετε τι σας απαντώ. Και δεν βγαίνει με τίποτα, παρά μόνο με τη μαθηματική λογική, το να αντιληφθεί κανείς, βάζοντας κάτω τα πράγματα, ότι το πολλαπλάσιο όριο που υπάρχει στους ελεύθερους επαγγελματίες είναι διότι η εισφορά που αντιστοιχεί και αντιστοιχούσε κατά μήνα στους ελεύθερους επαγγελματίες ήταν μεγαλύτερη. Δεν μπορεί –και δεν είναι έτσι όπως τα λέτε- δεν βγαίνει αντικειμενικά –και δεν είναι και σωστό για το σύστημα της κοινωνικής ασφάλισης- να μπορεί κανείς, χωρίς να πληρώνει εισφορές, σταματώντας να πληρώνει εισφορές, να παίρνει σύνταξη.

Και αυτό γινόταν πάντα, κύριε Κεγκέρογλου. Και στο κάτω-κάτω, δεν καταλαβαίνω γιατί εσείς δείχνετε να νοιάζεστε περισσότερο από την Κυβέρνηση για ένα πρόβλημα που σωρεύτηκε με εκρηκτικό τρόπο τα χρόνια εκείνα, που στερήθηκαν οι άνθρωποι τη δυνατότητα να πληρώνουν εισφορές.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ιδού η Ρόδος, ιδού και το πήδημα! Θα μειώσετε και τα 4.000 ευρώ!

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Αυτό το πρόβλημα αντιμετωπίζουμε εμείς. Και πράγματι είναι εφικτή η ένταξη των οφειλετών στο νέο σύστημα καταβολής εισφορών, διότι δεν είναι και πολύ υψηλό και η επιβάρυνση δεν είναι τόσο υψηλή όσο ήταν πριν, είναι χαμηλότερη. Πρέπει να το δουν.

Καλώ όλους να δουν τη δυνατότητα ένταξης σε αυτές τις οφειλές, στη ρύθμιση οφειλών όπως διαμορφώθηκε και διαμορφώνεται στην πλατφόρμα. Θα βγάλουμε και ειδικότερη εγκύκλιο που θα βοηθήσει στο να κατανοήσουν οι άνθρωποι και θα πρέπει να εξειδικεύσουμε και παραδείγματα για να δουν ότι πράγματι ένας ελεύθερος επαγγελματίας μπορεί να καταβάλλει τις οφειλές του εύκολα, άνετα, μέσα στη χρονιά με τη ρύθμιση των εκατόν είκοσι δόσεων για 20.000 ευρώ. Είναι δέκα χρόνια.

Βεβαίως και εμπλέκονται αυτά τα δύο. Δεν είναι να απορείτε. Γιατί θέλετε να απορείτε; Άλλο είναι το θέμα της ρύθμισης για να παίρνει σύνταξη που το είχαμε βάλει σε αυτό το ύψος και άλλο το θέμα των οφειλών με τις δόσεις. Βεβαίως, αυτά τα θέματα συνδέονται, από τη στιγμή που όταν οφείλεις, δεν μπορείς να πάρεις τη σύνταξη, αλλά αυτά τα όρια που έχουμε βάλει νομίζω ότι είναι όρια εφικτά μέσα στο πλαίσιο της δυνατότητας που έχει το σύστημα κοινωνικής ασφάλισης να αντέχει τις υποχρεώσεις για καταβολή συντάξεων.

Η σύνταξη, βεβαίως, δεν είναι στο επίπεδο που λέτε. Δεν υπήρξε καμμία μείωση συντάξεων, ιδίως στους αγρότες που ήταν χαμηλά. Μόνο μείωση συντάξεων δεν προκύπτει. Προκύπτει βελτίωση των συνταξιοδοτικών παροχών για τους αγρότες, τους οποίους επιτέλους αναβαθμίζει η πολιτεία στο επίπεδο των απολαύσεων στο συνταξιοδοτικό δικαίωμα που έχουν και οι υπόλοιποι Έλληνες. Αυτό θα βελτιώνει τη θέση τους σε μια ισότιμη αντιμετώπιση, όπως υποχρεούται η ελληνική πολιτεία να έχει απέναντι σε όλους. Εμείς αυτό δεν θα το αλλάξουμε. Είναι μια αναβάθμιση της ζωής των ανθρώπων της υπαίθρου και αυτό θα υποστηρίξουμε.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε Υπουργέ.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Το άλλο με τον Τοτό το ξέρετε;

**ΠΡΟΕΔΡΕΥΩΝ (Σπυρίδων Λυκούδης):** Κυρίες και κύριοι συνάδελφοι, έχουν διανεμηθεί τα Πρακτικά της Παρασκευής 10 Νοεμβρίου 2017, της Δευτέρας 13Νοεμβρίου 2017, της Τρίτης 14 Νοεμβρίου 2017, της Δευτέρας 20 Νοεμβρίου 2017, της Πέμπτης 23 Νοεμβρίου 2017 και της Παρασκευής 24 Νοεμβρίου 2017 και ερωτάται το Σώμα αν τα επικυρώνει.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Σπυρίδων Λυκούδης):** Συνεπώς τα Πρακτικά της Παρασκευής 10 Νοεμβρίου 2017, της Δευτέρας 13Νοεμβρίου 2017, της Τρίτης 14 Νοεμβρίου 2017, της Δευτέρας 20 Νοεμβρίου 2017, της Πέμπτης 23 Νοεμβρίου 2017 και της Παρασκευής 24 Νοεμβρίου 2017 επικυρώθηκαν.

Συνεχίζουμε με την τέταρτη με αριθμό 773/9-1-2018 επίκαιρη ερώτηση δευτέρου κύκλου του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκηπρος την ΥπουργόΕργασίας, Κοινωνικής Ασφάλισης και Κοινωνικής Αλληλεγγύης,με θέμα: «Απόλυση εργαζόμενης, μέλους του Δ.Σ. του Συνδικάτου Γάλακτος – Τροφίμων και Ποτών Ν. Ηρακλείου από την εταιρεία “ΣΑΒΟΪΔΑΚΗΣ Α.Ε.”».

Θα απαντήσει η Υπουργός Εργασίας, Κοινωνικής Ασφάλισης και Κοινωνικής Αλληλεγγύης.

Τον λόγο έχει ο κ. Συντυχάκης.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ, κύριε Πρόεδρε.

Στις 7 του Δεκέμβρη του προηγούμενου έτους η εταιρεία «ΣΑΒΟΪΔΑΚΗΣ Α.Ε.» απέλυσε την εργαζόμενη Μαρία Καμίτση, μέλος του διοικητικού συμβουλίου του Συνδικάτου Γάλακτος-Τροφίμων και Ποτών Νομού Ηρακλείου, η οποία εργαζόταν στην εταιρεία. Η απόλυσή της ήρθε ως αποτέλεσμα της συνδικαλιστικής δράσης της εργαζόμενης, της εκλογής της στο διοικητικό συμβούλιο του συνδικάτου και επειδή πρωτοστατούσε στην ανάδειξη των άσχημων συνθηκών εργασίας στην επιχείρηση και της μη τήρησης της εργατικής νομοθεσίας.

Πιο συγκεκριμένα, κατήγγειλε την καταστρατήγηση του ωραρίου και της σύμβασης εργασίας, δουλεύοντας οι εργαζόμενοι στα καταστήματα έξι μέρες την εβδομάδα για οκτώμισι ώρες την ημέρα, με πενήντα μία - πενήντα δύο ώρες την εβδομάδα, απλήρωτες υπερωρίες, καθυστέρηση στις πληρωμές μισθών έως και τρεις μήνες –ειδικά κατά τους χειμερινούς μήνες- καθυστέρηση στην καταβολή των δώρων και των επιδομάτων, χρωστούμενες άδειες παρελθόντων ετών, ύπαρξη καμερών στον χώρο δουλειάς, τρομοκράτηση των εργαζομένων να μη μιλάνε, να μην έρχονται σε επαφή με το σωματείο τους, να μη συμπληρώνουν τις αιτήσεις εγγραφής διότι θα έχουν ποινικές ευθύνες.

Οι καταγγελίες του συνδικάτου επιβεβαιώθηκαν στο ακέραιο κατά την τριμερή συνάντηση στην Επιθεώρηση Εργασίας που έγινε με πρωτοβουλία του συνδικάτου σαράντα ημέρες πριν την απόλυση. Αυτό εξόργισε την εταιρεία καταφεύγοντας σε πρώτη φάση σε μέτρα τρομοκράτησης της εργαζόμενης ασκώντας της δριμεία κριτική για τη συνδικαλιστική της ιδιότητα και δραστηριότητα και επειδή εκθέτει την εταιρεία -την «εταιρεία-οικογένεια», όπως λένε, εργαζόμενοι με 586 ευρώ μεικτά- σε δεύτερη φάση με υποχρεωτική άδεια δώδεκα ημερών, «για να κάτσει να σκεφτεί», όπως της είπαν, και μετά τη λήξη της άδειας, αλλαγή του χώρου εργασίας.

Αφού είδε η εταιρεία ότι δεν πιάνουν οι απειλές, πέρασε στην τρίτη φάση του σχεδίου της, δηλαδή της απόλυσης, και αφού είχε αρνηθεί εν τω μεταξύ συνάντηση με το συνδικάτο, όπως της είχε ζητηθεί, ενώ βγήκε στην πορεία και από πάνω απειλώντας με μηνύσεις την εργαζόμενη και το συνδικάτο.

Η αποθράσυνση της εργοδοσίας, που φτάνει στο σημείο να απολύσει εκλεγμένη συνδικαλίστρια σ’ ένα νεοσύστατο συνδικάτο σημειωτέον, που υπερασπίζεται τα δικαιώματα των εργαζομένων, δεν έρχεται σε μια τυχαία περίοδο ούτε αφορά μόνο τη συγκεκριμένη εταιρεία. Η μεγαλοεργοδοσία έχει ξεσαλώσει στην κυριολεξία και εσείς ως Κυβέρνηση παίζετε τον χαβά της. Πατά πάνω στις αβάντες που της κάνετε με την πολιτική σας, όπως όλες οι προηγούμενες κυβερνήσεις με την εργασιακή ζούγκλα που έχει επιβληθεί, την τρομοκράτηση των εργαζομένων για να είναι εύκολα χειραγωγήσιμη από τα αφεντικά.

Με βάση, λοιπόν, όλα τα παραπάνω, σας ρωτάμε, κυρία Υπουργέ, τι πρακτικά μέτρα θα λάβετε ως Κυβέρνηση άμεσα, όμως, τώρα, γιατί έχει περάσει ένας μήνας και δέκα ημέρες από τότε, έτσι ώστε να ανακληθεί η παράνομη και καταχρηστική απόλυση της συνδικαλίστριας και να επανέλθει στην εργασία της και, δεύτερον, να σταματήσει κάθε προσπάθεια τρομοκράτησης των εργαζομένων και ποινικοποίησης της συνδικαλιστικής της δράσης.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε.

Κυρία Υπουργέ, έχετε τον λόγο.

**ΕΦΗ ΑΧΤΣΙΟΓΛΟΥ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Κύριε Συντυχάκη, ο ν.1264/1982 ορίζει με πολύ μεγάλη σαφήνεια και την προστασία των συνδικαλιστικών στελεχών αλλά και τις εξαιρετικά περιορισμένες περιπτώσεις υπό τις οποίες τα μέλη των συνδικαλιστικών οργανώσεων είναι δυνατόν να απολυθούν. Ορίζει -πάρα πολύ συγκεκριμένα και πάρα πολύ περιοριστικά- λόγους, εκ των οποίων οι βασικοί σχετίζονται με σωματική βλάβη σε βάρος του εργοδότη, εξύβριση, εξαπάτηση ή αποκάλυψη μυστικών σε σχέση με την επιχείρηση.

Οι λόγοι είναι άκρως περιοριστικοί και αυτό είναι εξαιρετικά σημαντικό, ακριβώς διότι και στο παράδειγμα που αναφέρατε έχουμε μία περίπτωση, κατά την οποία η επιχείρηση υποστηρίζει, με βάση τα πορίσματα του Σώματος Επιθεώρησης Εργασίας, ότι η στάση της εργαζόμενης ήταν μια μόνιμη συκοφαντική δυσφήμηση της εταιρείας. Οι παρεμβάσεις της ήταν αυτές.

Αυτό το γεγονός σε καμμία περίπτωση δεν επιβεβαιώνεται από τις δηλώσεις των εργαζομένων στη διάρκεια της τριμερούς για την εργατική διαφορά που διενήργησε το Σώμα Επιθεώρησης Εργασίας.

Άρα η θέση του Σώματος Επιθεώρησης Εργασίας είναι σαφής ότι πρόκειται για παράνομη απόλυση ήδη από τον πρώτο βαθμό της εργατικής διαφοράς, γιατί είναι μία απόλυση, η οποία επιβαρύνει συνδικαλιστικό στέλεχος. Όμως ακόμη και να ίσχυε ο λόγος που ισχυρίζεται η επιχείρηση, και αυτός δεν περιλαμβάνεται στους περιοριστικά αναφερόμενους λόγους του ν.1264/1982.

Η θέση του Υπουργείου Εργασίας είναι ότι πρόκειται καταφανώς για παράνομη απόλυση. Αυτό που πρόκειται να κάνουμε άμεσα είναι να καλέσουμε την επιχείρηση σε τριμερή σύσκεψη στο Υπουργείο Εργασίας, προκειμένου να απαιτήσουμε την ανάκληση της απόλυσης αυτής, ενώ και στο επίπεδο του Σώματος Επιθεώρησης Εργασίας υπάρχει δυνατότητα να περάσουμε σε δεύτερο βαθμό, σε επίπεδο διεύθυνσης δηλαδή, προκειμένου και εκεί να αιτηθούμε την ανάκληση της απόλυσης της συνδικαλίστριας.

Η εικόνα που έχουμε κι εμείς και εγώ προσωπικά είναι ότι ο λόγος της απόλυσης είναι αποκλειστικά η συνδικαλιστική της δράση. Δεν προκύπτει τίποτα από τα υπόλοιπα που φαίνεται να ισχυρίζεται η επιχείρηση. Σε κάθε περίπτωση, υπάρχουν πάντα και τα δικαστήρια, τα οποία εκτιμώ ότι στη συγκεκριμένη περίπτωση θα έχουν μια αρκετά εύκολη κρίση, χωρίς να θέλω να παρέμβω στο έργο τους, περί του παράνομου της απόλυσης της συνδικαλίστριας.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κυρία Υπουργέ.

Κύριε Συντυχάκη, έχετε τον λόγο.

**ΕΜΜΑΝΟΥΗΛ ΣΥΝΤΥΧΑΚΗΣ:** Κυρία Υπουργέ, γιατί έπρεπε να περάσει ένας μήνας και δέκα ημέρες για να ειπωθούν αυτά τα οποία είπατε; Και έχετε ευθύνη και η ευθύνη είναι της Κυβέρνησης και του Υπουργείου Εργασίας βέβαια, γιατί εκκρεμεί, όπως σας είπα, έναν μήνα και δέκα ημέρες αυτή η υπόθεση και δεν κάνατε τίποτα μέχρι τώρα.

Γιατί δεν κάνατε τίποτα; Ενώ το συνδικάτο σας ζήτησε τριμερή εδώ στο Υπουργείο, εσείς το αρνηθήκατε και τους παραπέμψατε στο ΣΕΠΕ του Ηρακλείου -δηλαδή, απελθέτω το ποτήριον τούτο από μένα- κι έγινε στο Ηράκλειο η τριμερής.

Το δελτίο της εργατικής διαφοράς απλώς κατέγραψε το γεγονός. Δεν ισχύουν, δηλαδή, αυτά που είπατε για το δελτίο εργατικής διαφοράς. Απλώς κατέγραψε το γεγονός και τις απόψεις της εργοδοσίας και των εργαζομένων νίπτοντας τα χέρια του το ΣΕΠΕ.

Το καταθέτω, μάλιστα, και στα Πρακτικά.

(Στο σημείο αυτό ο Βουλευτής κ. Εμμανουήλ Συντυχάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Το ζήτημα δεν είναι εάν εμμένει η εταιρεία για προσφυγή στα δικαστήρια. Γιατί αυτό που λέει το δελτίο τελικά είναι ότι, εν πάση περιπτώσει, υπάρχει μία διαφωνία και η εταιρεία θα καταφύγει στα δικαστήρια.

Όμως, η αιτιολογία της εταιρείας με βάση την οποία απέλυσε την εργαζόμενη για «παράνομη συμπεριφορά της εργαζόμενης και συκοφαντική δυσφήμιση της εταιρείας» -αυτά λέει η εταιρεία- δεν έχει βάση και δεν έχει καμμία νομική υπόσταση.

Ο ν.1264/1982 αναφέρει στα άρθρα 14 και 15: «εκτός εάν η συνδικαλιστική δράση, η εκλογή στο διοικητικό συμβούλιο του συνδικάτου και οι διεκδικήσεις των δικαιωμάτων των εργαζομένων είναι ποινικά κολάσιμες πράξεις».

Και εσείς, αντί να εγκαλέσετε την εταιρεία να πάρει πίσω την απόλυση και να σταματήσει κάθε είδους τρομοκράτηση των εργαζομένων, το παίζατε Πόντιος Πιλάτος μέχρι τώρα. Τώρα λέτε να τους καλέσετε στην Αθήνα. Εν πάση περιπτώσει, θα το δούμε και αυτό, αν και η συνήθης πρακτική των τριμερών εδώ στην Αθήνα είναι «μα, τι να κάνουμε, η αγορά εργασίας είναι αυτή. Δεν μπορούμε να λύσουμε το πρόβλημα».

Επίσης, η καθυστέρηση του ενός μήνα και δέκα ημερών έχει να κάνει και με το εξής: Σας καταθέσαμε απλή ερώτηση και αναφορά, η οποία μέχρι σήμερα δεν έχει απαντηθεί. Σας καταθέσαμε την επίκαιρη ερώτηση, η οποία αναβλήθηκε δύο φορές και ήρθε σήμερα για να συζητηθεί με τα χίλια βάσανα –αδικαιολόγητα κατά τη γνώμη μας- και σας έχουμε καταθέσει και αίτηση κατάθεσης εγγράφων για αποστολή στοιχείων από το ΣΕΠΕ Ηρακλείου για τη συγκεκριμένη υπόθεση. Πάλι δεν μας απαντήσατε, παρ’ όλο που έχει παρέλθει ο χρόνος.

Δηλαδή, σε κάθε περίπτωση αδιαφορήσατε. Σε χρόνο ρεκόρ, όμως, νομοθετήσατε για λογαριασμό των βιομηχάνων με πρόσχημα την ενίσχυση της δημοκρατίας στα συνδικάτα, υλοποιήσατε το πάγιο αίτημά τους για περιορισμό του δικαιώματος στην απεργία, με το 50 συν 1% που οδηγεί ουσιαστικά στην απαγόρευση του δικαιώματος της απεργίας. Τι άλλη απόδειξη θέλετε;

Ή μήπως δεν γνωρίζετε για τις άθλιες συνθήκες στους χώρους δουλειάς, τους εκβιασμούς και την τρομοκρατία της εργοδοσίας μόλις σηκώσουν κεφάλι οι εργαζόμενοι; Απολύονται με τη γνωστή καραμέλα της συκοφάντησης της εταιρείας, για να ξεφορτωθούν τους ενοχλητικούς συνδικαλιστές.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Η δημοκρατία στον καπιταλισμό, κύριε Πρόεδρε και κυρία Υπουργέ, σταματά έξω από τις πύλες των εργοστασίων. Μέσα κυριαρχεί η δικτατορία της εργοδοσίας, την οποία όχι μόνο δεν αγγίζετε αλλά την περιφρουρείτε κιόλας, όπως αποδείχθηκε με τη βρωμοδουλειά της υπόθεσης για την απεργία. Ενισχύετε, δηλαδή, τα όπλα της με τις ενώσεις προσώπων και τα μισθολογικά lock out και με πολλούς άλλους τρόπους.

Στο στόχαστρο της εργοδοσίας –το γνωρίζουν όλοι- είναι η οργάνωση στους τόπους δουλειάς, οι συνδικαλιστές, τα σωματεία που συγκρούονται με την εργοδοτική αυθαιρεσία και τρομοκρατία και που βάζουν αιτήματα για την ανάκτηση των απωλειών.

Εμείς λέμε ότι οι εργαζόμενοι δεν πρέπει να φοβηθούν. Να μη δεχθούν ούτε την τρομοκρατία ούτε και τον εξευτελισμό από την εργοδοσία. Δεν πρέπει να γίνουν δούλοι τον 21ο αιώνα.

Τελειώνω με αυτό, κύριε Πρόεδρε: Πρέπει να σηκώσουν ανάστημα, να σταθούν αλληλέγγυοι στην απολυμένη συναδέλφισσά τους, να μη δεχθούν να τους στρέψει η εργοδοσία ενάντιά της.

Τον δρόμο, άλλωστε, τον δείχνουν τα πάνω από είκοσι συνδικάτα που καταγγέλλουν την απόλυση της εργαζόμενης και στέκονται αλληλέγγυοι. Καταθέτω και στα Πρακτικά το σχετικό ψήφισμα.

(Στο σημείο αυτό ο Βουλευτής κ. Εμμανουήλ Συντυχάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αντίθετα, θα πρέπει να διεκδικήσουν όλα αυτά, τα οποία τους ανήκουν, δηλαδή να πληρωθούν άμεσα τα χρωστούμενα των μισθών. Και προς αυτή την κατεύθυνση πρέπει να στραφείτε και εσείς. Όχι μόνο να γίνει η ανάκληση της απόλυσης της εργαζόμενης αλλά να πληρωθούν οι εργαζόμενοι και να πληρώνονται και κάθε τέλος του μήνα. Να αυξηθούν οι μισθοί πείνας. Να μην καταστρατηγείται το ωράριο και η διευθέτηση του χρόνου εργασίας. Να γίνει άμεση πληρωμή όλων των υπερωριών και έγκαιρη καταβολή των αδειών. Να μπει τέλος στην εργοδοτική αυθαιρεσία και τρομοκρατία και να ληφθούν ουσιαστικά μέτρα υγιεινής και ασφάλειας στον χώρο δουλειάς. Τέλος, να γίνουν επιπλέον προσλήψεις, για να καλύπτονται οι βάρδιες.

Για όλα αυτά, η Κυβέρνηση, όχι απλά δεν έχει δείξει καλά δείγματα γραφής αλλά έχει πλέον σταθεί απέναντι στους εργαζόμενους. Ο μονόδρομος, λοιπόν, για τους εργαζόμενους είναι να ανατραπεί και η πολιτική σας αλλά και οι ορέξεις των αφεντικών και των βιομηχάνων που προσδοκούν μια, υποτίθεται, δίκαιη ανάπτυξη, αλλά στην πραγματικότητα προσδοκούν την καπιταλιστική ανάπτυξη προς όφελος των κερδών τους.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε.

Κυρία Υπουργέ, έχετε τον λόγο.

**ΕΦΗ ΑΧΤΣΙΟΓΛΟΥ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Κύριε Συντυχάκη, θα ήθελα να κάνω μερικές διευκρινίσεις στην αρχή επί των διαδικαστικών: Με το που έγινε η προσφυγή της εργαζόμενης στο Σώμα Επιθεώρησης Εργασίας έγινε και η πρώτη εργατική διαφορά στο Σώμα Επιθεώρησης Εργασίας.

Υπάρχει η δυνατότητα να περάσουμε στο δεύτερο επίπεδο, στο επίπεδο της διεύθυνσης, το οποίο και θα γίνει και υπάρχει η δυνατότητα να κάνουμε και τριμερείς στο Υπουργείο Εργασίας, το οποίο και θα γίνει, προκειμένου να πιέσουμε για την ανάκληση της απόλυσης, καθ’ ό,τι, όπως σας είπα, και η θέση του Υπουργείου είναι ότι πρόκειται για παράνομη απόλυση, καθώς φαίνεται προφανώς ότι αυτή σχετίζεται με τη συνδικαλιστική δράση της συγκεκριμένης εργαζόμενης.

Από εκεί και πέρα, το να απαξιώνετε τα εργαλεία που χρησιμοποιεί το κράτος, προκειμένου να παρέμβει στις εργασιακές σχέσεις του ιδιωτικού τομέα, δεν νομίζω ότι εξυπηρετεί κανέναν σκοπό, ούτε εξυπηρετεί τους ίδιους τους εργαζόμενους, για τους οποίους πάρα πολλές φορές χάρη στις παρεμβάσεις του Σώματος Επιθεώρησης Εργασίας και χάρη στις τριμερείς συμφιλιωτικές διαφορές, που γίνονται στο Υπουργείο -τις γνωρίζετε εξάλλου, συχνά πολλοί από εσάς παρίστανται εκεί- βλέπετε ότι είναι δυνατόν να επιτευχθούν λύσεις, οι οποίες να είναι προς όφελος των εργαζομένων.

Δεν λέω ότι υπάρχει μια κεντρική λύση σε όλα τα προβλήματα του κόσμου της εργασίας στον ιδιωτικό τομέα, ούτε λέω ότι με τις κεντρικές παρεμβάσεις λύνουμε όλα τα προβλήματα. Αλλά νομίζω ότι μπορούμε και αποδεικνύουμε τα τελευταία χρόνια ότι με μια συνέργεια κυρίως του Σώματος Επιθεώρησης Εργασίας, το οποίο μπορεί να βρίσκεται και να συνεργάζεται με τα σωματεία και να έχει καθοριστικές παρεμβάσεις, μπορούν να έρχονται θετικά αποτελέσματα. Και νομίζω ότι και στη συγκεκριμένη περίπτωση μπορούν να υπάρξουν θετικά αποτελέσματα.

Το παράδειγμα του τι έγινε με τους εργαζομένους στα Λιπάσματα στην Καβάλα, που εκατόν ογδόντα εργαζόμενοι επανήλθαν στη δουλειά τους, όπως και το παράδειγμα με τους υπό εκβιασμό ουσιαστικά για απόλυση εργαζόμενους στη Λάρισα που κατήγγειλαν την πίεση του εργοδότη να επιστρέψουν το δώρο των εορτών -και χάρη στην παρέμβαση του Σώματος Επιθεώρησης Εργασίας ανακλήθηκαν αυτές οι παράνομες απολύσεις- είναι και τα δύο, νομίζω, ενδεικτικά του πώς μπορούμε με μία συνεργασία των κεντρικών παρεμβάσεων -Σώματος Επιθεώρησης Εργασίας, Υπουργείο Εργασίας, αλλά και των σωματείων προφανώς και της αυτόνομης συνδικαλιστικής δράσης- να έχουμε και θετικά αποτελέσματα προστασίας των εργαζομένων.

Θέλω, όμως, να πω και κάτι άλλο. Τα περί «βρωμοδουλειών» τα αντιπαρέρχομαι. Θεωρώ ότι η φρασεολογία αυτή που αναπτύσσει το ΚΚΕ δεν έχει σχέση με το πώς το ΚΚΕ τοποθετούνταν πολιτικά τα προηγούμενα χρόνια. Όμως, δεν θα επεκταθώ σε αυτό. Εξάλλου είναι ένα άλλο ζήτημα.

Στη δεύτερη αξιολόγηση λέγαμε –και το είπαμε πολλές φορές αυτό το διάστημα στη Βουλή- ότι σε σχέση με τον συνδικαλιστικό νόμο υπήρχε μία σειρά από απαιτήσεις στο τραπέζι, από την πλευρά κυρίως του Διεθνούς Νομισματικού Ταμείου. Αυτές τις θέσεις τις εκφράζει και ο ΣΕΒ πολύ ανοιχτά. Μεταξύ άλλων, προβλεπόταν η αλλαγή στον χρόνο προειδοποίησης για την κήρυξη της απεργίας, δηλαδή να χρειάζεται πολύ μεγαλύτερος χρόνος προειδοποίησης από την πλευρά των σωματείων.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Υπουργού)

Δώστε μου λίγο χρόνο, κύριε Πρόεδρε, γιατί έχει κάποια αξία…

Θα χρειάζεται, δηλαδή, πολύ περισσότερος χρόνος για να προειδοποιήσει ένα σωματείο για την κήρυξη της απεργίας. Οπότε, ουσιαστικά θα καταλυόταν εντελώς το αιφνιδιαστικό του συνδικαλιστικού αγώνα, που βασίζεται πολύ στο στοιχείο του αιφνιδιασμού.

Η απαίτηση από το Διεθνές Νομισματικό Ταμείο ήταν για οριζόντια περικοπή -και το λέει και ο ΣΕΒ- των συνδικαλιστικών αδειών από το 1/3 έως το 50% περίπου των συνδικαλιστικών αδειών και αλλαγή σε σχέση με τον τρόπο προκήρυξης, την απαρτία στη λήψη απόφασης απεργιών, όχι μόνο στα πρωτοβάθμια σωματεία, αλλά και στα πανελλαδικής εμβέλειας. Και το κυριότερο και αυτό που έχει σχέση και με την υπόθεση ήταν η απαίτηση με πολύ ξεκάθαρο τρόπο να καθιερωθεί γενική ρήτρα απόλυσης των συνδικαλιστικών στελεχών, μία γενική ρήτρα απόλυσης.

Όπως είπα στην πρώτη μου τοποθέτηση, ο ν.1264 περιλαμβάνει πάρα πολύ συγκεκριμένα και πολύ περιορισμένα αδικήματα, τα οποία μπορούν να δικαιολογήσουν την απόλυση συνδικαλιστικού στελέχους. Καταλαβαίνετε ότι εάν δεν κάναμε τη διαπραγμάτευση –και αυτό έχει νόημα που το έλεγα τόσο καιρό- εάν από την απέναντι πλευρά του τραπεζιού από το Διεθνές Νομισματικό Ταμείο καθόταν η Νέα Δημοκρατία, αυτή τη στιγμή θα υπήρχε ο γενικός λόγος απόλυσης των συνδικαλιστικών στελεχών.

Και αυτή τη στιγμή, ό,τι συζητάμε σε σχέση με αυτή τη συνδικαλίστρια και τη δυνατότητα που έχουμε να λέμε ότι είναι παράνομη και να παρεμβαίνει η δικαιοσύνη και να μπορεί να απαιτεί να αρθεί αυτή η παράνομη απόλυση δεν θα ίσχυε, ακριβώς διότι θα υπήρχε ο γενικός λόγος απόλυσης των συνδικαλιστικών στελεχών.

Στη Βουλή υποστήριξα πολλές φορές ότι μπροστά σε αυτές τις απαιτήσεις η αλλαγή στην απαρτία, στα πρωτοβάθμια επιχειρησιακά και μόνο σωματεία ήταν περιορισμένης έκτασης μπροστά σε όλα αυτά, τα οποία θα ήταν πολύ πιο οριζόντιας παρέμβασης στα εργασιακά δικαιώματα. Και νομίζω ότι με το συγκεκριμένο παράδειγμα αποδεικνύεται το πόσο επικίνδυνο θα ήταν εάν δεν είχε γίνει μία ουσιώδης διαπραγμάτευση για τα εργασιακά στη δεύτερη αξιολόγηση.

Σας ευχαριστώ.

**ΠΡΟΕΔΡΕΥΩΝ (Σπυρίδων Λυκούδης):** Σας ευχαριστώ, κυρία Υπουργέ.

Ακολουθεί η πέμπτη με αριθμό 774/9-1-2018 επίκαιρη ερώτηση δεύτερου κύκλου του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτη προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, με θέμα: «Να σταματήσει η τρομοκρατία και οι διώξεις των εργαζομένων στα σουπερμάρκετ «ΚΑΡΥΠΙΔΗΣ», να διασφαλιστεί το δικαίωμά τους στη δουλειά και να καταβληθούν τα δεδουλευμένα τους».

Ορίστε, κύριε Κατσώτη, έχετε τον λόγο.

**ΧΡΗΣΤΟΣ ΚΑΤΣΩΤΗΣ:** Ευχαριστώ, κύριε Πρόεδρε.

Κυρία Υπουργέ, ξέρετε ότι το βέλτιστον του μη χείρονος είναι πάντα το χείρον. Εσείς, λοιπόν, έχετε πάντα αυτή τη λογική το μικρότερο κακό. Είστε το μεγαλύτερο. Αυτό έχει επιβεβαιωθεί μέχρι τώρα από όλη τη γραμμή που έχετε ακολουθήσει με τα μνημόνια, τα μέτρα τα οποία δεν έχουν τέλος απέναντι στους εργαζόμενους και, βέβαια, το τελευταίο που είναι αυτή η εμβληματική -να το πω έτσι- αλλαγή του νόμου για τις απεργίες, ενός όπλου που έχει κατακτηθεί με αίμα, με θυσίες των εργαζομένων και που εσείς με αυτή την προβιά του αριστερού καταργείτε, ανοίγοντας τον ασκό του Αιόλου για τα επόμενα μέτρα που θα έρθουν από εσάς, από άλλους, από δυνάμεις τέτοιες οι οποίες ικανοποιούν ανάγκες του κεφαλαίου, διαχειρίζονται αυτές τις ανάγκες αυτού του συστήματος.

Ας αντιστρέψουμε τις ώρες, κύριε Πρόεδρε, τα λεπτά να τα κάνουμε τρία πριν και δύο μετά. Συζητούμε, επιτέλους δύο μήνες σχεδόν μετά, την ερώτηση για τους εργαζόμενους στα σούπερμαρκετ «ΚΑΡΥΠΙΔΗΣ», οι οποίοι έχουν υποστεί ένα όργιο τρομοκρατίας και διώξεων, γιατί; Διότι διεκδικούν το αυτονόητο, την καταβολή των δεδουλευμένων τους και τη συνέχεια της εργασίας τους στον διάδοχο εργοδότη που είναι η αλυσίδα «MARKET IN». Οι συγχωνεύσεις, οι εξαγορές, οι μεταβιβάσεις, παρά τις παρεμβάσεις των συνδικάτων, των αγώνων τους, των αιτημάτων τους, γίνονται, κυρίως, με αρνητικές συνέπειες για τους εργαζόμενους, αφού αξιοποιούν όλο το αντεργατικό νομοθετικό πλαίσιο, το οποίο εσείς διατηρείτε στο ακέραιο και το διευρύνετε, ικανοποιώντας, όπως είπαμε, τα αιτήματα των επιχειρηματικών ομίλων, δίνοντας τα εργαλεία, όπως είπατε και προηγουμένως, για να υλοποιούν όλο αυτό το πλαίσιο ενάντια στους εργαζόμενους.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Αυτοί οι εργαζόμενοι που είναι απλήρωτοι δεκαοκτώ μήνες, κινδυνεύουν να χάσουν και το σπίτι τους, την ώρα που εσείς, ως Κυβέρνηση, διευρύνετε τους ηλεκτρονικούς πλειστηριασμούς και για χρέη προς το δημόσιο. Δηλαδή αν δεν πληρώσει τον ΕΝΦΙΑ, την εφορία, και το χρέος είναι πάνω από 700 ευρώ, κινδυνεύει να χάσει και το σπίτι του αυτός ο εργαζόμενος που είναι δεκαοκτώ μήνες απλήρωτος. Ο εργοδότης που αρνείται να καταβάλλει τον κόπο, τον ιδρώτα των εργαζομένων, αυτός δεν έχει καμμία επίπτωση. Αυτή είναι η ταξική, μεροληπτική στάση της Κυβέρνησης απέναντι στους εργοδότες, όπως βέβαια και των προηγούμενων κυβερνήσεων.

Τι έχουμε; Ποιες είναι οι εξελίξεις μετά την ερώτηση, κυρία Υπουργέ, που θα πρέπει να τις γνωρίζετε; Υπάρχει προσωρινή διαταγή, άμεσα εκτελεστή, για συνέχιση της απασχόλησης των εργαζομένων που εργάζονταν στον πρώην «ΚΑΡΥΠΙΔΗ» και μεταβιβάστηκε στην αλυσίδα «MARKET IN» ως διάδοχος. Η αλυσίδα «MARKET IN» αρνείται να την εφαρμόσει. Πάλι και εδώ η ταξική αμεροληψία.

Δεν σταματάει, βέβαια, εδώ η εταιρεία αλλά έχει συνέχεια. Τι κάνει; Αφού έχασε την αίτηση αναστολής που κατέθεσε για την εκτελεστή προσωρινή διαταγή απασχόλησης των εργαζομένων, βάζει τους νέους εργαζόμενους που έχει προσλάβει, να καταθέσουν ασφαλιστικά μέτρα ενάντια στους παλιούς. Κοινωνικός αυτοματισμός που αξιοποιείται από την εργοδοσία, δείχνοντας ως εχθρό τούς άλλους εργαζόμενους και η ίδια να βγαίνει αλώβητη από αυτή τη βάρβαρη, την άθλια πολιτική που εφαρμόζει απέναντι σε όλους τους εργαζόμενους.

Για την εξέλιξη αυτή με την εργοδοσία να κάνει παιγνίδια, να είναι ασύδοτη, κάποιος έχει την ευθύνη και αυτή είναι η Κυβέρνηση. Η Κυβέρνηση είναι υπόλογη απέναντι στους εργαζόμενους του πρώην «ΚΑΡΥΠΙΔΗ» σε όλη την Ελλάδα, όπως και απέναντι σε όλους τους εργαζόμενους που ζουν την καπιταλιστική βαρβαρότητα. Είναι ταξικά μεροληπτική και το δείχνει εκτός του αποτελέσματος και έμπρακτα, αφού χρησιμοποιεί τις δυνάμεις καταστολής, για να χτυπήσουν τη διεκδίκηση των εργαζομένων για τα αυτονόητα. Συλλαμβάνει όσους πρωτοστατούν, όσους οργανώνουν τον αγώνα, τον πρόεδρο του Εργατικού Κέντρου Ιωαννίνων, μέλη του διοικητικού συμβουλίου του εργατικού κέντρου, των σωματείων και έφτασε στο σημείο να πάει στο αυτόφωρο μάνα τριών παιδιών μέσα από το σπίτι της αλλά και άλλους, κυνηγώντας τους στα σπίτια τους.

Η Κυβέρνηση διαχειρίζεται τις ανάγκες των επιχειρηματικών ομίλων, δίνει τα πάντα για να τους ικανοποιεί.

Σας ερωτάμε, κυρία Υπουργέ: θα σταματήσετε την τρομοκρατία και τη δίωξη όσων αγωνίζονται; Θα πάρετε όλα εκείνα τα μέτρα, ώστε να γυρίσουν στη δουλειά όλοι οι εργαζόμενοι χωρίς απολύσεις με πλήρη δικαιώματα και σταθερή εργασία; Τέλος, θα πάρετε εκείνα τα μέτρα που απαιτούνται, για να καταβληθούν τα δεδουλευμένα στους εργαζόμενους; Περιμένουμε τις απαντήσεις σας.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κύριε συνάδελφε.

Κυρία Υπουργέ, έχετε τον λόγο.

**ΕΦΗ ΑΧΤΣΙΟΓΛΟΥ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Κύριε Κατσώτη, να πω συνοπτικά τι εργαλεία έχουν η πολιτεία και το κράτος στη διάθεσή τους, για να παρεμβαίνουν στις εργασιακές σχέσεις στον ιδιωτικό τομέα. Το θεωρώ αναγκαίο και μάλλον σχεδόν επαναλαμβάνομαι κάθε φορά που συζητάμε αυτές τις ερωτήσεις του ΚΚΕ. Θεωρώ αναγκαίο να δούμε, πραγματικά, τι δυνατότητες υπάρχουν, τι εργαλεία έχει στα χέρια του το κράτος για να παρέμβει, σε αυτό το πλαίσιο που βρισκόμαστε, το αστικό-φιλελεύθερο κράτος, με το συγκεκριμένο Σύνταγμα, με την οικονομική ελευθερία που διαθέτει, κ.λπ..

Άρα με αυτά τα δεδομένα οι δυνατότητες της πολιτείας να παρέμβει στον ιδιωτικό τομέα -και δεν μιλάω για τον νόμο αλλά για τις πρακτικές δυνατότητες να παρέμβει στον ιδιωτικό τομέα- είναι πρώτον μέσω του Σώματος Επιθεώρησης Εργασίας, που ασκεί τον ελεγκτικό του ρόλο, επιβάλλει πρόστιμα, ελέγχει την τήρηση της εργατικής νομοθεσίας ή διενεργεί εργατικές διαφορές.

Προσοχή η διενέργεια εργατικών διαφορών δεν συνιστά κρίση δικαιοδοτικού οργάνου, όταν το κάνει το Σώμα Επιθεώρησης Εργασίας. Δηλαδή δεν έχουν εκτελεστότητα οι αποφάσεις του Σώματος Επιθεώρησης Εργασίας. Έχουν όμως αξία και θα πω γιατί έχουν αξία και ποια παραδείγματα έχουμε, στα οποία βλέπουμε ότι η παρέμβαση του Σώματος Επιθεώρησης Εργασίας και των πορισμάτων των επιθεωρητών έχει αξία. Άρα, πρώτον, είναι το Σώμα Επιθεώρησης Εργασίας.

Δεύτερον, είναι το Υπουργείο Εργασίας με τη διενέργεια τριμερών. Το ξέρετε καλά ότι οι πόρτες του Υπουργείου για τη διενέργεια τριμερών είναι ανοιχτές και διεξάγονται πάρα πολύ συχνά και πολλές φορές έχουν καλά αποτελέσματα. Έχουμε κάνει περισσότερες από τετρακόσιες υποθέσεις από τότε που ανέλαβε αυτή η Κυβέρνηση.

Το τρίτο εργαλείο που έχει, είναι να ενισχύει οικονομικά τους εργαζόμενους, προκειμένου να αντιμετωπιστούν πολύ άμεσες, πιεστικές ανάγκες εργαζομένων που βρίσκονται σε επίσχεση εργασίας ή που δεν έχουν καταβληθεί δεδουλευμένα, υπάρχει δηλαδή αφερεγγυότητα του εργοδότη.

Αυτά τα τρία, στην πραγματικότητα, εργαλεία έχει η πολιτεία στη διάθεσή της, σε ό,τι αφορά τουλάχιστον τη δική μου αρμοδιότητα, για να παρεμβαίνει στις εργασιακές σχέσεις στον ιδιωτικό τομέα. Αυτά τα τρία εργαλεία είναι πολιτική μας επιλογή να τα αξιοποιούμε στο μέγιστο βαθμό υπέρ του κόσμου της εργασίας. Αυτά δεν χρησιμοποιούνταν το προηγούμενο χρονικό διάστημα από τις άλλες κυβερνήσεις και αυτή τη διαφορά θα πρέπει κανείς να μπορεί να την αναγνωρίζει, παρ’ ότι ήταν θεσμοθετημένα και πολλές φορές οι οικονομικές δυνατότητες του κράτους στα δημοσιονομικά του ήταν και πολύ μεγαλύτερες.

Σε ό,τι αφορά τώρα την υπόθεση «ΚΑΡΥΠΙΔΗΣ», είναι μια υπόθεση η οποία έχει απασχολήσει το Υπουργείο πάρα πολλές φορές. Συνολικά για την επιχείρηση «ΚΑΡΥΠΙΔΗΣ» έχουν διεξαχθεί στη βόρειο Ελλάδα συνολικά πάρα πολλές τριμερείς συναντήσεις. Η στάση της επιχείρησης ήταν εντελώς προβληματική, πλήρως αναξιόπιστη. Σε όποιες συναντήσεις γίνονταν και δεσμευόταν για μια σειρά από πράγματα απέναντι στους εργαζόμενους, δεν τα τηρούσε στη συνέχεια. Ωστόσο το Υπουργείο έχει κάνει πάρα πολλές τριμερείς συναντήσεις για την υπόθεση αυτή.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Υπουργού)

Δεύτερον, σε σχέση με το Σώμα Επιθεώρησης Εργασίας έχουν επιβληθεί πάρα πολλά πρόστιμα. Έχουν γίνει πάρα πολλοί έλεγχοι στην επιχείρηση αυτή για σωρεία παραβάσεων της εργατικής νομοθεσίας, με πιο χαρακτηριστικό θα πω το πρόστιμο των 50 000 ευρώ που της επιβλήθηκε, όταν η επιχείρηση αρνήθηκε να προσκομίσει στοιχεία, με τα οποία θα μπορούσε να αποδειχθεί ότι υπάρχει μεταβίβαση επιχείρησης, έτσι ώστε ο νέος εργοδότης να υπεισέρχεται σε όλες τις υποχρεώσεις απέναντι στους παλιούς εργαζόμενους.

Το τρίτο εργαλείο που ενεργοποιήσαμε, ήταν αυτό περί της χρηματοδοτικής εφάπαξ οικονομικής ενίσχυσης των εργαζομένων, που δόθηκε αυτή η ενίσχυση των 1000 ευρώ στους χίλιους διακόσιους πενήντα τρεις δικαιούχους.

Να πω μια κουβέντα ειδικά για το κατάστημα των Ιωαννίνων και τα υπόλοιπα θα τα συμπληρώσω στη δευτερολογία μου. Ειδικά για το κατάστημα των Ιωαννίνων έγινε η εργατική διαφορά. Είναι σαφές αυτό που έχει συμβεί. Η εταιρεία «MARKET IN» έχει υπεισέλθει πλήρως στη θέση του «ΚΑΡΥΠΙΔΗΣ». Απέλυσε τους παλιούς εργαζόμενους, προσέλαβε νέους εργαζόμενους με πολύ χαμηλότερους μισθούς. Είναι σαφές και ξεκάθαρο τι συμβαίνει. Δεν θα διαφωνήσουμε στο πραγματικό καθόλου.

Έγινε παρέμβαση του Σώματος Επιθεώρησης Εργασίας και σαφώς το πόρισμα του ΣΕΠΕ, ο προϊστάμενος του ΣΕΠΕ ορίζει ότι υφίσταται μεταβίβαση επιχείρησης, άρα ότι πρέπει ο νέος εργοδότης να κρατήσει στη δουλειά και τους παλιούς εργαζόμενους, με τους ίδιους όρους και τη σχέση εργασίας που είχαν πριν και να τους καταβάλει τους μισθούς υπερημερίας.

Το ίδιο υποστήριξε και το Υπουργείο στην τριμερή που έγινε. Η απόφαση που υπάρχει, όπως σωστά είπατε, περί της προσωρινής διαταγής, λέει σαφώς ότι οι εργαζόμενοι πρέπει να προσληφθούν, θα έπρεπε να έχουν προσληφθεί ήδη και άρα τους οφείλονται οι μισθοί υπερημερίας.

Να πω μόνο μια φράση, για το τι μπορεί να γίνει από εδώ και μπρος, γιατί, πράγματι, έχουμε μία δικαστική απόφαση, η οποία από ό,τι φαίνεται δεν εκτελείται. Οι εργαζόμενοι ορθά ζήτησαν εργατική διαφορά ξανά, γιατί αυτή είναι μια από τις δυνατότητες που έχουμε αυτή τη στιγμή. Δηλαδή όταν έχουμε μια δικαστική απόφαση στα χέρια μας, την οποία δεν τηρεί η επιχείρηση, μπορεί να παρέμβει το ΣΕΠΕ -και αυτό θα κάνει- προκειμένου να απαιτήσει την υλοποίηση της απόφασης.

Ωστόσο να σημειώσω και κάτι ακόμη, για να το ξέρουν οι εργαζόμενοι. Η μη τήρηση της δικαστικής απόφασης συνιστά ποινικό αδίκημα. Οι εργαζόμενοι, σύμφωνα με το άρθρο 232 του Ποινικού Κώδικα, μπορούν να υποβάλουν μήνυση εναντίον της επιχείρησης για τη μη τήρηση της δικαστικής απόφασης και η επιχείρηση θα υποχρεωθεί- πέραν της καταβολής προστίμου, που ούτως ή άλλως θα της επιβληθεί- στην επαναπρόσληψη και στην πληρωμή των μισθών υπερημερίας, των μισθών, δηλαδή, που δεν έχει καταβάλει από τον Δεκέμβρη και μετά.

**ΠΡΟΕΔΡΕΥΩΝ (Σπυρίδων Λυκούδης):** Κύριε Κατσώτη, έχετε τον λόγο.

**ΧΡΗΣΤΟΣ ΚΑΤΣΩΤΗΣ:** Κύριε Υπουργέ, κάνατε πριν μια κριτική για το λεξιλόγιο το οποίο χρησιμοποιούμε. Το λεξιλόγιο είναι ελληνικό. Ελληνικά χρησιμοποιούμε στις εκφράσεις απέναντι σε αυτήν τη στάση που κρατάτε στα χίλια μύρια προβλήματα που έχουν οι εργαζόμενοι.

Και τώρα μιλήσατε για τρία εργαλεία που έχετε στα χέρια σας, τα οποία τα αξιοποιείτε με τον καλύτερο τρόπο, σε αντίθεση με τους προηγούμενους που δεν τα αξιοποιούσαν και έχετε, όπως είπατε, αποτελέσματα στην ικανοποίηση των αιτημάτων και των αναγκών των εργαζομένων.

Φαίνεται ότι αυτά τα τρία εργαλεία που έχετε, κυρία Υπουργέ, δεν είναι αρκετά. Ποιος σας εμποδίζει, αλήθεια, να τα αλλάξετε; Ποιος σας εμποδίζει, αλήθεια, αφού δεν υπάρχει η αποτελεσματικότητα της παρέμβασης της Κυβέρνησης, η οποία προΐσταται αυτού του κράτους, νομοθετεί, επιδιώκει τέλος πάντων να εφαρμόζονται, αν μη τι άλλο, αυτά τα ελάχιστα που σήμερα υπάρχουν ή να παίρνει θέση στις διεκδικήσεις των πολλών απέναντι στους λίγους; Ποιος σας εμποδίζει;

Ζητήσαμε εδώ την αυστηροποίηση των ποινών στη μη καταβολή των δεδουλευμένων. Εσείς αρνηθήκατε να το κάνετε. Καταθέσαμε τροπολογία. Όμως αρνηθήκατε την αυστηροποίηση του πλαισίου που υπάρχει σήμερα για τη μη καταβολή των δεδουλευμένων με την αυτόφωρη διαδικασία του ίδιου του εργοδότη.

Υπάρχει ο νόμος της διαδοχής, ο οποίος σε πολλές περιπτώσεις δεν εφαρμόζεται, γιατί ο νέος εργοδότης θέλει να απαλλαγεί από τους παλιούς εργαζόμενους οι οποίοι έχουν δικαιώματα, που, αν θέλετε, ο μισθός τους είναι μεγαλύτερος και θέλουν να προσλάβουν νέους με όλο αυτό το πλαίσιο των εργασιακών σχέσεων που εσείς έχετε διευρύνει, τις ελαστικές μορφές απασχόλησης, αυτό το μωσαϊκό, αυτήν την εργασιακή ζούγκλα την οποία διατηρείτε. Αφού, λοιπόν, εσείς τη διατηρείτε αυτήν την εργασιακή ζούγκλα, δεν έχετε ευθύνη και εσείς; Δεν είναι εργαλείο αυτό που έχετε δώσει στους εργοδότες για να μπορούν να παίζουν παιχνίδια και να αλλάζουν τους εργαζόμενους, να παίρνουν τους πιο φτηνούς, για να αυξάνουν την κερδοφορία τους;

Είναι παιχνίδια, κυρία Υπουργέ, και εδώ είναι η ευθύνη σας. Διαχειρίζεστε αυτό το σύστημα, θέλετε να ανακάμψει η κερδοφορία των επιχειρηματικών ομίλων και τα δίνετε όλα, πέρα από τους μισθούς που διατηρείτε τα 586 ευρώ, πέρα από τις συλλογικές συμβάσεις τις οποίες διατηρείτε καταργημένες και ουσιαστικά μιλάτε για μη επαναφορά τους.

Με τις συλλογικές διαπραγματεύσεις οι οποίες θα ξεκινάνε από τα 586 ευρώ -πέρα από όλο αυτό το νομοθετικό πλαίσιο το οποίο δημιουργείτε που, αν θέλετε, γυρίζει πάρα πολλά χρόνια πίσω τους εργαζόμενους και τα δικαιώματά τους- τους δίνετε και το εργαλείο να μην μπορούν οι εργαζόμενοι να διεκδικούν άλλους μισθούς, ικανοποιητικούς, να διεκδικούν εργασιακές σχέσεις διαφορετικές, να διεκδικούν αυτά που τους ανήκουν, τα δεδουλευμένα τους.

Το θέμα της απεργίας, λοιπόν, το δώσατε ως ένα ακόμα -να το πω έτσι- εργαλείο στα χέρια της εργοδοσίας, ένα όπλο ακόμη για να στέκεται εμπόδιο, να δυσκολεύει τους αγώνες των εργαζομένων.

Εμείς ζητάμε, κυρία Υπουργέ, από εσάς για το θέμα της «MARKET IN», η οποία είναι διάδοχος εταιρεία του «ΚΑΡΥΠΙΔΗ», να ληφθούν όλα εκείνα τα μέτρα και να μη δαπανούν οι εργαζόμενοι χρόνο, κόπο και χρήμα –που δεν έχουν βέβαια- στα δικαστήρια για να μπορέσουν να διεκδικήσουν τα αυτονόητα.

Οφείλετε ως Κυβέρνηση να πάρετε όλα εκείνα τα μέτρα προκειμένου οι εργαζόμενοι και στη δουλειά τους να έρθουν και τα δεδουλευμένα να πληρωθούν, αλλά και να σταματήσει το όριο της τρομοκρατίας που εσείς ως Κυβέρνηση ασκείτε απέναντι στους εργαζόμενους. Έχουν διώξεις οι εργαζόμενοι. Δεν είπατε τίποτα γι’ αυτό. Θα σταματήσουν οι διώξεις; Είναι δική σας ευθύνη αυτή, κυρία Υπουργέ. Και τα ΜΑΤ όταν τα στέλνετε σε βάρος των εργαζομένων για να υπερασπίσουν τον εργοδότη είναι δική σας ευθύνη. Είναι ταξική μεροληψία. Τι είπατε γι’ αυτό; Δεν είπατε τίποτα.

Ποιος πήγε τα ΜΑΤ, λοιπόν, εκεί; Ποιος τρέχει στα σπίτια να συλλάβει μητέρα τριών παιδιών μπροστά στα παιδιά της και να την πάει αυτόφωρο; Εσείς δεν το κάνατε; Ποιος το έκανε αυτό; Αυτό, λοιπόν, σας χαρακτηρίζει. Και χαρακτηρίζει την Κυβέρνησή σας.

**ΠΡΟΕΔΡΕΥΩΝ (Σπυρίδων Λυκούδης):** Κυρία Υπουργέ, έχετε τον λόγο.

**ΕΦΗ ΑΧΤΣΙΟΓΛΟΥ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Κύριε Κατσώτη, να συζητάμε επί των πραγματικών γεγονότων.

Όλη η Ευρώπη ξέρει ότι αυτή η Κυβέρνηση σήκωσε το ζήτημα της επαναφοράς των συλλογικών διαπραγματεύσεων, ότι έχουμε ψηφίσει την αποκατάστασή τους τον Αύγουστο του 2018. Όλη η Ευρώπη, τα ευρωπαϊκά συνδικάτα έβγαζαν δηλώσεις υποστήριξης της ελληνικής Κυβέρνησης για την μεγάλη μάχη που έδινε για την επαναφορά της αρχής της ευνοϊκότερης ρύθμισης και της επεκτασιμότητας των κλαδικών συλλογικών συμβάσεων.

Δεν καταλαβαίνω με ποια λογική λέτε ότι αυτή η Κυβέρνηση δεν προσπάθησε στο ζήτημα των συλλογικών διαπραγματεύσεων, τουλάχιστον για την αποκατάστασή τους, ένα εργαλείο που είναι πάρα πολύ σημαντικό, που είναι το κομβικό εργαλείο προκειμένου να μπορούν να διεκδικούν οι εργαζόμενοι καλύτερους μισθούς και όρους εργασίας.

Κατέστη νούμερο ένα ζήτημα των πολιτικών μας επιδιώξεων. Ήταν το ζήτημα για το οποίο παλέψαμε με τον πιο έντονο τρόπο σε σχέση με οποιοδήποτε άλλο ζήτημα στη δεύτερη αξιολόγηση και κερδίσαμε κάτι που δεν ήταν αυτονόητο, ούτε δεδομένο, το να επανέλθουν οι συλλογικές συμβάσεις σε λιγότερο από επτά μήνες από τώρα. Θεωρώ ότι θα είναι πολύ σημαντικό αυτό, το να αποκατασταθεί η διαπραγματευτική δύναμη των εργαζόμενων.

Θα διαφωνήσω, επίσης, σε σχέση με το αν έχουμε κάνει οτιδήποτε σε σχέση με την απλήρωτη εργασία. Τον Σεπτέμβριο περάσαμε έναν νόμο στη Βουλή. Το Κομμουνιστικό Κόμμα Ελλάδας ψήφισε πολλές από τις διατάξεις αυτού του νομοσχεδίου. Αφορούσε ειδικά το ζήτημα της απλήρωτης, της αδήλωτης και της υποδηλωμένης εργασίας. Αυτό ήταν ένα αποτέλεσμα της επαφής που είχαμε με εργατικά κέντρα κι ομοσπονδίες που κατέθεταν πολύ συγκεκριμένες προτάσεις. Μας βοήθησαν σ’ αυτή τη δουλειά.

Σε σχέση με την απλήρωτη εργασία, το πρώτο και πάρα πολύ βασικό που θεσμοθετήθηκε είναι η δυνατότητα έκδοσης διαταγής πληρωμής. Θεωρώ πως είναι ένα πάρα πολύ σημαντικό εργαλείο αυτό για τον απλήρωτο εργαζόμενο, το να μπορεί, δηλαδή, ο εργαζόμενος να εκτελεί σε βάρος της περιουσίας του εργοδότη, όταν έχει μη καταβολή δεδουλευμένων. Αυτό είναι ένα πάρα πολύ βασικό εργαλείο το οποίο δεν υπήρχε χθες. Το θεωρώ πάρα πολύ κρίσιμο και δεν πρέπει να το απαξιώνουμε.

Δεύτερον, με δική σας τροπολογία ζητήσατε να θεωρείται η μη καταβολή δεδουλευμένων ως μονομερής βλαπτική μεταβολή. Την υιοθετήσαμε και νομοθετήθηκε κι αυτό. Επίσης, σημαντικό προκειμένου να μπορεί να απεγκλωβίζεται ο εργαζόμενος από μια επιχείρηση η οποία δεν τον πληρώνει και να παίρνει αποζημίωση απόλυσης.

Τρίτον, νομοθετήσαμε να μπορεί από την αμέσως επόμενη μέρα που θα κάνει χρήση αυτού του δικαιώματος, να παίρνει επίδομα ανεργίας από τον ΟΑΕΔ, ενώ μέχρι χθες αυτό δεν ίσχυε. Θα έπρεπε να έχει τελεσίδικη δικαστική απόφαση.

Τέταρτον, νομοθετήσαμε τη γρήγορη εκδίκαση των δικαστικών διαφορών ειδικά για όταν υπάρχουν οφειλές δεδουλευμένων. Κι απ’ ό,τι έχω ενημερωθεί από τη στιγμή που το νομοθετήσαμε μέχρι σήμερα τουλάχιστον στις δυο μεγάλες πόλεις, την Αθήνα και τη Θεσσαλονίκη, οι αποφάσεις για τους εργαζόμενους βγαίνουν στο χρονικό διάστημα που περιγράφει η νομοθετική ρύθμιση, παρ’ ότι τότε πολλοί Βουλευτές της Αντιπολίτευσης έλεγαν ότι οι ημερομηνίες θα είναι ενδεικτικές. Οι άνθρωποι παίρνουν αποφάσεις στα χέρια τους μέσα σε εξήντα μέρες.

Πέμπτον, το Υπουργείο Δικαιοσύνης εδώ και κάποιο χρονικό διάστημα έχει μηδενίσει ουσιαστικά το δικαστικό ένσημο για τους εργαζόμενους για τις εργατικές διαφορές.

Δεν θεωρώ ότι οτιδήποτε απ’ όλα αυτά που σας είπα δεν είναι συγκεκριμένο, δεν αφορά άμεσα και υλικά τις ζωές των εργαζόμενων για την επόμενη μέρα και δεν έχει πρακτικό αντίκρισμα.

Θεωρώ ότι είναι λάθος να το απαξιώνετε ακόμα κι αν ασκείτε κριτική η οποία ορθώς και σύμφωνα και με τις θέσεις του κόμματός σας πρέπει να πιέζετε για μια διαρκή βελτίωση. Αυτά τα βήματα δεν μπορούν να απαξιώνονται και να μην θεωρούνται ότι είναι βήματα προς τη σωστή κατεύθυνση.

Όταν κάναμε αυτή τη συζήτηση στη Βουλή για εκείνο το νομοσχέδιο, σας ανέφερα μία προς μία τις διατάξεις. Βελτιώνουν τη ζωή των εργαζομένων; Η απάντηση ήταν ότι προφανώς και ναι, γι’ αυτό και τις ψηφίσατε κι εσείς.

Σε ό,τι αφορά τώρα τα επεισόδια, το ζήτημα ενέχει μία πολυπλοκότητα, διότι δημιουργήθηκε στην πραγματικότητα και μία ένταση μεταξύ των παλαιών και των νέων εργαζόμενων. Οι παλαιοί εργαζόμενοι, εξασκώντας το δικαίωμά τους στη συλλογική δράση, το νόμιμο δικαίωμά τους, δεδομένης και της θέσης του Υπουργείου –όπως υποστήριξα και προηγουμένως- ότι εδώ έχουμε μεταβίβαση επιχείρησης και άρα αυτοί οι άνθρωποι θα έπρεπε να είναι στις δουλειές τους, παρεμπόδιζαν τους νέους εργαζόμενους και τους πελάτες να εισέλθουν στην επιχείρηση. Περιέγραψα απλώς το περιστατικό.

Ο εισαγγελέας έδωσε εντολή στην Αστυνομία να παρέμβει. Όταν δίδεται μία τέτοια εντολή από τον εισαγγελέα, τα αστυνομικά όργανα δεν έχουν και πολλά περιθώρια διαφοροποίησης. Η Αστυνομία μπήκε στη μέση πρωτίστως για να διαχωρίσει παλαιούς και νέους εργαζόμενους που βρίσκονταν στην ένταση. Κατά την άποψή μου, πολλοί από την Αστυνομία υπερέβαλαν. Αυτή είναι η θέση μου. Να ξέρετε, όμως, ότι επιχειρούμε να διαχειριστούμε τέτοιες περιπτώσεις -και αυτό θα κάνουμε και στο εξής- με τον ηπιότερο δυνατό τρόπο.

Θεωρώ ότι το ζήτημα της έντασης ανάμεσα σε παλιούς και νέους εργαζόμενους δημιούργησε μια πολύ μεγάλη πολυπλοκότητα στο συγκεκριμένο γεγονός, παρότι σας είπα ποια είναι η θέση μου σε σχέση με τις παρεμβάσεις της Αστυνομίας στο συγκεκριμένο ζήτημα.

**ΠΡΟΕΔΡΕΥΩΝ (Σπυρίδων Λυκούδης):** Κυρίες και κύριοι συνάδελφοι, η Γραμματεία της Κυβέρνησης μας έχει ενημερώσει ότι δεν θα συζητηθούν οι ακόλουθες επίκαιρες ερωτήσεις:

Η τέταρτη με αριθμό 850/16-1-2018 επίκαιρη ερώτηση πρώτου κύκλου του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Εσωτερικών, με θέμα: «Οι απαράδεκτες και απρόκλητες επιθέσεις νατοϊκών στρατιωτών προς Χανιώτες πολίτες το βράδυ της 17ης Νοεμβρίου 2017», δεν θα συζητηθεί λόγω αναρμοδιότητας, γιατί αρμόδιο Υπουργείο είναι το Υπουργείο Δικαιοσύνης και όχι το Υπουργείο Εσωτερικών.

Η πρώτη με αριθμό 821/15-1-2018 επίκαιρη ερώτηση πρώτου κύκλου του Βουλευτή Σάμου του Συνασπισμού Ριζοσπαστικής Αριστεράς κ. Δημητρίου Σεβαστάκη προς την Υπουργό Πολιτισμού και Αθλητισμού, με θέμα: «Έγκριση προτάσεων, πορεία χρηματοδοτήσεων, χρονοδιάγραμμα εργασιών για τα νέα έργα συντήρησης, αποκατάστασης και ανάδειξης πολιτισμικών μνημείων στο Νομό Σάμου. Σχεδιασμός βιώσιμης αξιοποίησης», δεν θα συζητηθεί λόγω φόρτου εργασίας της αρμόδιας Υπουργού, η οποία δεν μπορεί να είναι εδώ.

Η δεύτερη με αριθμό 846/16-1-2018 επίκαιρη ερώτηση πρώτου κύκλου του Βουλευτή Κιλκίς της Νέας Δημοκρατίας κ. Γεωργίου Γεωργαντά προς τον Υπουργό Εσωτερικών, με θέμα: «Προβλήματα στη λειτουργία του Τμήματος Συνοριακής Φύλαξης (Τ.Σ.Φ.) Παιονίας», δεν θα συζητηθεί λόγω κωλύματος του Αναπληρωτή Υπουργού Εσωτερικών κ. Νικολάου Τόσκα.

Η τρίτη με αριθμό 822/15-1-2018 επίκαιρη ερώτηση δεύτερου κύκλου του Ανεξάρτητου Βουλευτή Β΄ Αθηνών κ. Θεοχάρη Θεοχάρη προς τον Υπουργό Υποδομών και Μεταφορών με θέμα: «Οικονομική κατάρρευση των Οδικών Συγκοινωνιών Α.Ε.», δεν θα συζητηθεί λόγω κωλύματος του Υπουργού Υποδομών και Μεταφορών κ. Χρήστου Σπίρτζη, με αιτία την επίσημη επίσκεψη στη Θεσσαλονίκη για τα έργα του μετρό.

Η δεύτερη με αριθμό 782/10-1-2018 επίκαιρη ερώτηση δεύτερου κύκλου του Βουλευτή Λαρίσης της Δημοκρατικής Συμπαράταξης ΠΑΣΟΚ - ΔΗΜΑΡ κ. Κωνσταντίνου Μπαργιώτα προς την Υπουργό Διοικητικής Ανασυγκρότησης, με θέμα: «Πότε θα εφαρμοστεί η ψηφιακή υπογραφή;», δεν θα συζητηθεί λόγω κωλύματος της Υπουργού Διοικητικής Ανασυγκρότησης κ. Όλγας Γεροβασίλη με αιτία προγραμματισμένες συναντήσεις.

Η πρώτη με αριθμό 847/16-1-2018 επίκαιρη ερώτηση δεύτερου κύκλου του Βουλευτή Άρτης της Νέας Δημοκρατίας κ. Γεωργίου Στύλιου προς τον Υπουργό Αγροτικής Ανάπτυξης και Τροφίμων, με θέμα: «Ανομβρία και ελλείψεις στις υποδομές άρδευσης μειώνουν δραματικά το εισόδημα των ελαιοκαλλιεργητών», δεν θα συζητηθεί λόγω κωλύματος του Υφυπουργού Αγροτικής Ανάπτυξης και Τροφίμων κ. Βασιλείου Κόκκαλη λόγω ανειλημμένων υποχρεώσεων.

Ολοκληρώθηκε η συζήτηση των επίκαιρων ερωτήσεων.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Σπυρίδων Λυκούδης):** Με τη συναίνεση του Σώματος και ώρα 10.35΄ λύεται η συνεδρίαση για αύριο, ημέρα Παρασκευή 19 Ιανουαρίου 2018 και ώρα 10.00΄, με αντικείμενο εργασιών του Σώματος, κοινοβουλευτικό έλεγχο: συζήτηση επίκαιρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**